અરૂપના પ્રયત્નો પર કાળદેવતાની નજર ઠરી હતી કે શું? તેને અરૂપની દયા આવી હતી કે શું? ઇતિના આંગળા પહેલીવાર જાતે રેતીમાં ફરતા હતા. કોઇ રેખાઓ રેતીમાં ઉગતી હતી કે ઇતિના અંતરમાં? સૂરજદાદા અહીં ભલે અસ્ત પામી ગયા હતા પરંતુ બીજે ક્યાંક ઉગવાની તૈયારી હતી જ. અહીં ન દેખાય તેથી તેના અસ્તિત્વનો ઇન્કાર થોડો થઇ શકે? એમ તો અનિકેત ઇતિના જીવનમાં વરસોથી ક્યાં દેખાયો હતો? પરંતુ તેથી તેનું અસ્તિત્વ નહોતું એમ કેમ કહી શકાય? ઇતિના હાથ ભીની રેતીમાં ઝાંખીપાંખી કોઇ રેખાઓ આંકતા રહ્યા.. અરૂપ ઇતિ સાથે વાતો કરતા કરતા બંગલો બનાવતો રહ્યો.